R5dwMg/zh-wiki-yue-long huggingface dataset:
在伊朗北部水域經常出現的波斯灣海豚也處於危險之中。最近的統計同觀察表明，海豚有被困在圍網圍網捕魚同暴露於化學污染物嘅危險中。不過最令人擔憂嘅跡像係伊朗霍爾木茲甘省附近海豚犯下嘅“大規模自殺”，雖然人們對此尚唔了解，但懷疑與海洋環境惡化有關，海洋環境因石油，污水同工業徑流產生的水污染而惡化。
波斯灣係700多種魚類嘅家園，其中大多數係本地魚類。係尼度700個物種中，超過80％同珊瑚礁有關。尼的礁石主要係岩石，但係都有一的珊瑚礁。與紅海相比，波斯灣嘅珊瑚礁相對較少並且相距甚遠。尼主要與主要河流嘅湧入有關，尤其係阿拉伯河，一啲河流攜帶大量沉積物，並導致溫度同鹽度變化較大。
波斯灣有好多釣魚場，廣闊嘅珊瑚礁。和豐富的珍珠牡蠣，但其生態受到工業化和漏油的損害。波斯灣所有國家的沿海地區都發現了珊瑚礁。珊瑚是重要的生態系統，支持多種海洋物種，其健康狀況直接反映了波斯灣的健康狀況。
近年來，波斯灣的珊瑚種群急劇減少，部分原因是全球變暖，但主要是由於阿拉伯國家如阿聯酋和巴林的不負責任的建築垃圾，例如輪胎，水泥和化學藥品。除了對珊瑚的直接破壞外，建築廢料還為海洋生物造成了“陷阱”，使它們被困住並死亡。
共生的一種好好嘅例子係波斯灣嘅紅樹林，它需要潮汐流以及淡水同鹽水嘅結合才能生長，並充當許多螃蟹，小魚同昆蟲嘅苗圃。尼啲魚類同昆蟲係許多海鳥嘅食物來源。紅樹林係灌木叢同喬木屬嘅唔同種類，它們係波斯灣嘅海水淺灘中繁盛，係居住在其中小型甲殼類動物嘅最重要棲息地。
它們係水面生物健康嘅關鍵指標，就如珊瑚對波斯灣深海中嘅生態健康一樣。紅樹林通過複雜嘅分子機制鹽水中生存嘅能力，它有獨特的繁殖週期以及能在最缺氧的水中生長，使它們在波斯灣地區廣泛生長。然而，隨著人工島發展的到來，其大部分棲息地被破壞或被人造結構所佔據。
黑海係歐亞大陸嘅一個內海，面積有約42.4萬平方公里咁大。黑海同地中海之間有土耳其海峽連住。流入黑海嘅主要河有多瑙河。沿海國家有土耳其、保加利亞、羅馬尼亞、烏克蘭、俄羅斯同格魯吉亞，而沿海重要城市有伊斯坦堡、布爾加斯、瓦爾納、康斯坦察、圖爾恰、敖德薩、塞瓦斯托波爾、巴統等等。
黑海個名係由外文譯過來。佢黑海周圍同英文Black Sea同義嘅文有保加利亞話 Черно море 、格魯吉亞話 შავი ზღვა 、, Laz話 Ucha Zuğa或者就咁叫Zuğa，即係海、羅馬尼亞話 Marea Neagră、俄文 Чёрное море , 土耳其話 Karadeniz、烏黑蘭話 Чорне море 同埋Ubykh話 /ʃʷaʤa/。
安提瓜巴布達係加勒比海同大西洋之間一個國，北緯約17度。由安提瓜島同巴布達島兩個主島組成，兩島相隔幾公里。以前畀英國管過，所以喺管治、語言、文化各方面，都深受英國影響。1981年成為獨立國，留喺英聯邦。
圭亞那合作共和國係南美洲北岸一國，面積21萬5千平方公里，2017年人口73萬8千，首都佐治城人口約莫25萬，官方話同通用話係英文，曾經係英國、荷蘭、法國、西班牙嘅殖民地，1966年5月26號脫離英國獨立，1970年2月23號成立共和國，家下係南美洲大陸上唯一嘅英聯邦國。
蒙塞拉特係個火山島，喺背風群島南部，屬於西印度群島。個名係哥倫布喺1493年改嘅，同西班牙本土一座山同名。呢個島現今係英國嘅海外領土，島長18公里，闊11公里，首府係普利茅夫。島上有三座主要火山，年降雨量1525毫米，通貨用東加勒比元。
特克斯和凱科斯群島係英國嘅一個屬地。由特克斯群島同埋凱科斯群島30多個島嶼組成，面積430平方千米。各島多係石灰石島，地勢低平。人口36,000人，多黑人。通用英文。經濟以漁業為主，有魚產品加工同製鹽業。
處女羣島呢個名係由探險家哥倫布喺1493年，根據聖烏蘇拉與11,000個處女嘅傅說，命名為「Santa Úrsula y las Once Mil Vírgenes」而嚟嘅。後嚟省略成為「處女羣島」。
一般相信，第一個見到處女羣島嘅歐洲人，係喺1493年進行緊佢第二次遠航時嘅哥倫布，當其時哥倫布對處女羣島嘅稱呼，亦係今日處女羣島呢個名嘅由來。後嚟西班牙人喺1555年左右喺處女羣島度落腳，而英國同法國嘅移民就係喺1625年到達聖克羅伊島。
最初喺當地嘅貨幣叫丹屬西印度Rigdaler，後嚟喺1849年由daler所取代。島上嘅環境同氣候，被認為非常適合種植屬於產糖作物嘅甘蔗，於是當其時嘅丹麥就從非洲引入黑奴，並喺18世紀至19世紀早期大力發展當地嘅經濟。
直布羅陀係英國海外領地，響西班牙南面一個鎮仔，面積 6.5平方公里，人口三萬，人口密度僅次於香港。地理嚟講係半島，西面係直布羅陀灣，東同南面係地中海，北面同西班牙接壤。地中海氣候，夏天乾燥，冬天濕潤。
波茨華拿係非洲南部一國，京城係嘉波隆里。四圍俾第啲國家包實，冇出海口。南面係南非，西面係納米比亞，東北面係津巴布韋。呢個國家好乾，啲人都望落多啲雨，所以佢哋攞「落雨」嚟做國家格言。全國有三成半人口有愛滋病，係全世界愛滋病感染率最高嘅國家。
利比利亞全名利比利亞共和國，係非洲西部一國。周圍係塞拉里昂、畿內亞同象牙海岸，南面係海。英文「利比利亞」嘅意思係「自由之地」，皆因佢係由美國放返非洲嘅奴隸成立嘅獨立國。經歷利比利亞內戰同第二次利比利亞內戰之後，好多人無家可歸，經濟完全破壞晒。
毛厘士首都喺路易士港，面積1860平方千米，人口113萬，1968年3月12號獨立。官方語文係英文，但法文更加多用，報紙同電視都用法文。好多人講隻近似法文嘅混合語土話。因為有印度人，唔少講印地話。島上亦有唔少客家人移民，亦通用客家話。
尼日利亞，正式叫尼日利亞聯邦共和國，係一個西非國家。位置响非洲嘅畿內亞灣西岸上面，西面係貝寧，北面係尼日爾，東面係乍得同喀麥隆，南面就係畿內亞灣。尼日利亞係非洲各國之中最多人嘅國家，全世界來計就排第7。
2020年7月1號，台灣外交部長吳釗燮召開記者會，對外宣布台灣將會同索馬里蘭互設代表處。7月9號，美國國家安全會議喺Twitter度，恭賀台灣喺東非地區嘅經營有所斬獲，並指「喺醫療、教育同技術援助等層面上，台灣都係好好嘅夥伴」。
2005年1月9號，南、北蘇丹簽咗訂和平協議，完咗蘇丹內戰，南蘇丹得到自治，最後喺2011年1月9號舉行咗獨立公投，決定係唔係脫離蘇丹獨立。1月23號，「獨立後政權執行委員會」嘅一個成員話「出於熟悉程度同埋便利」，獨立之後嘅國名定做南蘇丹共和國。
蘇丹位於非洲東北部，紅海西岸。北鄰埃及，西接利比亞、乍得、中非，南毗南蘇丹，東接埃塞俄比亞、厄立特里亞。東北瀕臨紅海，海岸線長約720公里。蘇丹全國氣候差異好大，自北向南由熱帶沙漠氣候向熱帶雨林氣候過渡，最熱季節氣溫可達50℃，全國年平均氣溫21℃。
蘇丹歷史悠久，早喺4,000年前就有原始部落居住。1899年，蘇丹成為英國同埃及嘅共管國，至1956年1月1號宣佈獨立，成立共和國。1969年5月25號，尼邁里軍事政變上台，改國名為蘇丹民主共和國。1985年4月6號，達哈卜軍事政變上台，改國名為蘇丹共和國。
蘇丹全國共設18個州，分別係喀土穆州、北方州、尼羅河州、紅海州、卡薩拉州、加達里夫州、傑濟拉州、森納爾州、白尼羅河州、青尼羅河州、北科爾多凡州、南科爾多凡州、西科爾多凡州、北達爾富爾州、西達爾富爾州、南達爾富爾州、中達爾富爾州同埋東達爾富爾州。
蘇丹係聯合國公佈世界最唔發達國之一，經濟結構單一，基礎薄弱，工業落後，對自然環境同埋外援依賴性強。受益於石油大量出口同埋借助高油價拉動，蘇丹經濟曾一度成為非洲經濟發展最快嘅國之一。2011年南蘇丹獨立對蘇丹經濟產生衝擊。
烏干達喺英國殖民地時期，曾經有「非洲明珠」嘅美譽，佢係東非共同體成員之一，由2010年代開始，佢哋會同其他成員肯尼亞、坦桑尼亞、盧旺達、布隆迪、南蘇丹合併做東非聯邦，有共同嘅憲法、總統、議會同埋通貨，到家下都未得。
斐濟群島一共有322個島，同埋522個小島礁。呢啲島嶼其中大約只有106個有人住。最大嘅島嶼係維提島，佔全國面積大約57%，首都蘇瓦同其他重要城市包括勞托卡都喺呢一個島上面，亦佔全國69%總人口住喺維提島。
農業方面，包括栽培農作物同新鮮生果。蔬菜方面，包括芋頭、椰子、可可豆、木瓜、各種生果同蔬菜、卡瓦同稻米。畜牧方面，包括牛肉、乳品、豬肉、家禽、綿羊、山羊同養蜂。漁業對斐濟經濟具有好大意義，佢係斐濟就業同外匯收入主要來源。
自從馬杜羅上任後，多咗好多委內瑞拉人離開委內瑞拉。聯合國難民署同國際移民組織喺2019年6月7號宣佈，已經有400萬委內瑞拉國民離開咗委內瑞拉。由2015年至2022年，有超過700萬委內瑞拉人離開咗委內瑞拉。
2019年1月底美國宣佈對委內瑞拉國有石油公司實施制裁以來，中國一直係委內瑞拉原油最主要入口國。2019年上半年，中國入口委內瑞拉原油867萬噸，約佔中國原油總入口量3.5%。不過，特朗普8月初以行政命令加強制裁委內瑞拉馬杜羅政府，其中包括凍結委內瑞拉政府在美資產，揚言懲罰繼續同委內瑞拉保持業務往來嘅公司。
之後，中國改咗原有買油計劃。8月，中國石油天然氣集團公司停咗買同運委內瑞拉原油。彭博社報導，中石油原計劃8月份買500萬桶委內瑞拉原油。路透社引述消息人士話，中方擔心，假如係都要繼續買委內瑞拉原油，難免俾特朗普政府制裁打擊。
尼加拉瓜共和國，通稱尼加拉瓜，係中美洲最大嘅國，面積13萬平方公里，北面同洪都拉斯接壤，南面係哥斯達黎加，西面對住太平洋，東面對住加勒比海。尼加拉瓜位處南半球嘅熱帶地區，有好多獨特嘅生態，物種繁多，生態價值好高。
烏拉圭東岸共和國係南美洲東南部一國，面積17.62萬平方公里，北面有巴西，西面有阿根廷，東南面就面向大西洋。2016年人口346.7萬，66%信天主教，官方語文係西班牙文。全國分為19個省，首都蒙特維多。
烏拉圭喺1825年8月25號由巴西帝國獨立出嚟，後來8月25號亦成為烏拉圭嘅國慶日。1973年2月軍人政變上台，實行獨裁統治，直到1984年軍政府先至還政於民，烏拉圭恢復返民主憲制。因為呢度風景好靚，社會亦好太平，因此被稱為「南美洲嘅瑞士」。
世界貿易組織係負責監督住成員經濟體之間執行各種貿易協議嘅一個國際組織，1995年成立，前身係1948年開始實施嘅《關稅及貿易總協定》個秘書處。世貿總部喺瑞士日內瓦，截至2016年7月29號總共有164個成員。
加勒比共同體根據千里達、巴巴多斯、牙買加同埋圭亞那四國總理1973年7月簽嘅《查瓜拉馬斯條約》發起創建，同年8月1號正式成立，以推動經濟一體化、加強外交政策協調、促進人文社會發展同埋深化安全合作為支柱，促進地區一體化同埋成員間合作為宗旨。
潮州話曾經係曼谷主要語言，二戰之後，政府強迫同化當地潮州人，所以語言轉移到泰文嘅速度好快。今日曼谷主要語言只有三種，泰文、老撾文同緬甸文，泰文係依家當地最普遍嘅語言，但當地方言同標準方式差異好大。曼谷嘅老撾文用泰文字母書寫，係依善地區老撾人暫時嘅工作語言，但泰文母語者有某種程度嘅相互理解性。
依家幾乎所有華裔泰國人都講泰文。但因為受到潮州話影響，華裔泰國人嘅腔調同慣用語同暹羅族差異好大）。而家係得老年嘅華裔泰國人會用漢語系語言。泰文有諸多特徵畀中文所影響。其中曼谷三攀他旺區耀華力路同石龍軍路唐人街大部分華商開嘅舖頭都有寫住中文同泰文嘅雙語標誌。
泰族，又叫暹羅族，係泰國嘅主體民族，即泰國中部人，講泰語，有自己嘅文字。狹義上指泰國中部地區、泰國南部地區、德林達依省泰族、在緬甸阿瑜陀耶族同呵叻泰人嘅傣族。政治係指所有泰國民族，包含所有已泰化人民，例如伊森人、泰沅、華裔、波斯裔泰國人、高棉裔、葡萄牙裔泰國人等。
泰族語言屬於東亞壯侗語系壯傣語支。泰族文字源於古印度婆羅米文。畀東南亞各個民族吸收後，泰族人以東南亞各種文字創製泰文。又因歷史脈絡分化咗唔同方言，分為暹羅方言、蘭納方言、大泰方言三大方言。三大方言中又分化出更多樣嘅地方方言，而泰語各大方言都有共同語法結構，佢哋發音會因部落距離差距而有所落差。
除咗佛教之外，印度教亦喺泰國文化上留下一啲影響，部分泰族崇拜象頭神、濕婆、毗濕奴以及梵天等印度教神祇，佢哋覺得呢啲信仰同佛教信仰之間無衝突。除咗佛教同印度教之外，仲有200萬泰族人信奉伊斯蘭教，以及少數大約50萬個泰族人信基督宗教。
馬來人，或者廣東話叫馬拉人係東南亞一種人。呢類人係歸入去南島人，主要係住喺馬來西亞半島，亦有部份住喺蘇門答臘同婆羅乃。馬來人同馬來人種唔同，而廣義上，馬來族有時候亦用嚟指馬來語族群，甚至成個南島語系族群。
中華民國行政院原住民族委員會喺介紹台灣原居民同世界南島語系民族嘅關係時表明「台灣原住民族屬於南島語系，喺人種上屬馬來人，台灣係南島語族分佈嘅最北端」。除此之外，南島語系民族仲分佈喺非洲南非同埋馬達加斯加。
有部分人，尤其是大中華地區嘅華人以為馬來人係馬來西亞人嘅簡稱。其實馬來人只係馬來西亞其中一個民族，馬來西亞人並唔等於馬來人。而馬來西亞人係指擁有馬來西亞國籍人士，包括馬來人、華人、印度人三大民族同各個少數民族。
潑水節，官話又叫做宋干節，係泰王國最重大嘅節日，慶祝春耕嘅開始。大致等同中國嘅農曆三月初三，當代響每年4月第二個星期六。除泰語民族、東南亞地區最盛大傳統節日，當日有泰國、老撾、斯里蘭卡、緬甸、柬埔寨各國，中國雲南傣族，甚至全球各地東南亞民族都會搞，重有香港九龍城嘅香港潑水節、大埔太和寺、台灣新北市中和區、澳門等──都承襲相關習俗。
目前哇集拉隆功咁多個仔女入面，只有大女帕差拉吉帝雅帕公主、二女希里萬納瓦瑞公主同埋細仔提幫功王子到依家都仲有皇室頭銜，而泰國國王係男仔優先繼承，所以細仔提幫功係第一王位假定繼承人，但係哇集拉隆功到依家都仲未立提幫功為泰國王儲。
宋卡府響泰國南部，府都喺宋卡市，但係最大個城市就係合艾市，同其他泰國嘅府似乎有啲唔同。合艾旅遊業好發達，酒店多過銀行同米鋪加埋，相當嚟講宋卡就係安安靜靜嘅一個海邊埠仔。個府隔離有沙吞府、董里府、北大年府、惹拉府同埋馬來西亞。
阿爾巴尼亞喺1912年11月28號自鄂圖曼帝國獨立，第二次世界大戰期間俾納粹德國同意大利嘅軸心國所佔領，戰後嘅1946年成為社會主義共和國。1989年尾開始受到東歐劇變嘅浪潮影響，1991年起阿爾巴尼亞開始改行民主政制。
1992年改用而家嘅國家名。1997年阿爾巴尼亞發生阿爾巴尼亞社會黨同阿爾巴尼亞民主黨人之間嘅內戰，最終被聯合國維持和平部隊所平息。2009年阿爾巴尼亞正式成為北約成員國。2014年阿爾巴尼亞獲接納為歐盟候選國。
貝寧本來叫達荷美，1899年之前係一個非洲人建立嘅奴隸制王國。1899年，達荷美全境做咗法國嘅殖民地，行政上歸咗法屬西非管。1958年12月，達荷美做咗法蘭西共同體嘅自治共和國，1960年8月1號宣佈獨立，成立達荷美共和國。
象牙海岸共和國係非洲西部一國。佢邊境西面接住畿內亞，利比利亞，北面馬里同布基納法索，東面就係加納，南邊係海，即係畿內亞灣。佢曾經係熱帶西非各國之中最繁榮，之不過因為政治不穩同內戰，再加埋貪污同拒絕變革，實力已經大不如前。
本來呢個國嘅國名喺唔同嘅話入面都係按意譯，結果個國名嘅開頭字母喺各種話都唔同，而國際機構喺排列國名嗰陣時都係跟國名開頭字母喺拉丁字母表入面嘅順序嚟排嘅，搞到呢個國嘅國名喺好多時國名排列嘅位置唔固定。為咗改變噉嘅情況，喺得到聯合國同意之後，就決定統一按法文音譯嚟譯國名，國語譯名就變咗科特迪瓦。
畿內亞共和國，係非洲西部一國。北面係畿內亞比紹同塞內加爾，北同東北係馬里，東南係象牙海岸，而南面係利比利亞，西面係塞拉利昂。國境匯合咗尼日爾河、塞內加爾河、同埋贊比亞河，直向大亞洋海岸。畿內亞原本係指西非海岸，撒哈拉沙漠南面，畿內亞灣北面。
利比亞戰略位置重要，重係石油輸出國，歐洲各國都往來貿易。中間因為利比亞政府，同恐怖份子有關，外交受西方各國排斥兼聯合國制裁。自2003年起，利比亞積極同歐美各國改善關係，亦都達成咗好多重大協議，目前聯合國已解除制裁利比亞。
摩洛哥王國係非洲西北部一個國。王國嘅東部同埋東南部同阿爾及利亞交界，南部靠近西撒哈拉，西部面向大西洋，並向北隔直布羅陀海峽同地中海同西班牙相望。1979年摩洛哥佔領西撒哈拉，不過佢喺西撒哈拉嘅權利一直未被國際上任何國家承認。
自50萬年以嚟摩洛哥所在嘅地方係非洲同歐洲之間嘅一條交通要道。考古發現證明呢度一早就有人住。最早喺呢度定居嘅柏柏爾人嘅來歷經已冇辦法考證。7世紀嗰陣，阿拉伯人嚟到呢處，重喺8世紀建立王國。中世紀時期喺呢度統治嘅朝代有啲係柏柏爾人，有啲係阿拉伯人。
尼日爾位於撒哈拉沙漠南部，北緯11至23度、東經0至16度之間。係非洲西部一個內陸國，東面係乍得，西面係馬里同布基納法索，南面係貝寧同尼日利亞，北面係阿爾及利亞同利比亞。北部屬熱帶沙漠氣候，南部屬熱帶草原氣候，全年分旱、雨兩季，年平均氣溫30℃，係世上最熱嘅國家之一。
蘇里南共和國係南美洲北部一國，面積唔夠16.5萬平方公里，係南美洲最細嘅獨立國，首都巴拉馬利波，官方語文係荷蘭文。西面係圭亞那，東面係法屬圭亞那，南面係巴西，北面係大西洋。人口約莫47萬，主要住響北岸，其中百分之一點五嘅人口有漢族血統，佢哋大部份講客家話。
突尼西亞係迦太基嘅發源地。第三次布匿戰爭之後，迦太基做咗羅馬共和國嘅阿非利加行省。後來呢度又受到汪達爾王國、拜占庭帝國、阿剌伯帝國、奧斯曼帝國嘅統治。1881年做咗法國嘅「被保護國」，直到1956年3月20號，突尼西亞先至獨立。
多哥嘅義務教育有六年。1996年小學生入學率係119.6%，小學淨入學率係81.3%。2011年淨入學率有94%，係西非次區域最好嘅入學率之一。多哥嘅教育系統有師資短缺、農村地區教育質量低下、留級率同輟學率高等嘅問題。
唔結盟運動係一個有120個成員國同17個觀察員國嘅求其國際組織。佢喺冷戰時期嗰陣成立，佢啲成員國奉行獨立自主嘅外交政策，唔同美蘇兩個超級大國結盟。聯合國入面有三分之二嘅會員係呢個組織嘅成員國，全球約55%嘅人口都喺唔結盟運動嘅國家度住。
香港眾志係香港本土化政黨，2016年4月10號創黨，2020年6月30號解散，創黨主席係前學聯秘書長羅冠聰，創黨副主席係前學民思潮發言人黎汶洛，秘書長係前學民思潮召集人黃之鋒，創黨副秘書長係前學民思潮發言人周庭。
香港眾志摺埋後，創黨主席羅冠聰隨即出走到英國。2021年5月有個黃色經濟圈消費優惠平台「懲罰Mee」推出，幕後搞手係幾位前香港眾志成員。2023年7月5號，香港警務處國家安全處先後拘捕咗5名前香港眾志成員，話佢哋涉嫌干犯《港區國安法》下嘅「串謀勾結外國或者境外勢力危害國家安全」罪。
到2014年9月，黃之鋒有份組織中學生罷課，反對人大對香港政改嘅框架限制，響添馬艦政府總部抗議時同其他人突破防線入咗政府總部東翼前地，結果畀警方拉咗，令好多人到場聲援，衝擊警方防線，於是警方動用胡椒噴霧同催淚彈驅趕，結果就令到重更加多人走出嚟抗議，引發咗雨遮革命。
2019年，黃之鋒放監之後，積極參與反送中運動，同時宣布參選第6屆香港區議會選舉嘅南區海怡西選區，雖然佢提名期第一日報名，但到舉行抽籤候選人號碼嘅日子都依然未被確認或者取消參選資格，要押後抽籤，去到10月29號，當局正式取消咗佢嘅參選資格，係呢屆區選唯一因政治立場而被取消資格嘅參選人。
喺2019年10月，網上流傳一單流料話黃之鋒，以二千萬購入南區豪宅貝沙灣分層戶，當中指明係貝沙灣南灣六座中高層B室單位，買賣由美聯物業促成。黃之鋒否認事件，美聯物業之後回應話佢哋無幫黃之鋒做過任何買賣，《星島日報》記者去土地註冊處做查冊亦未見嗰個單位易手。
不過，有啲激進親中派嘅人，仍然攞呢單新聞嚟做文章。例如喺2020年香港立法會選舉民主派初選嘅投票日個陣，黃之鋒喺太古康怡廣場外為袁嘉蔚拉票嘅時候，石房有忽然現身騷擾佢哋嘅拉票活動，用電話拍攝佢哋，又指罵黃之鋒係「漢奸走狗」，用呢單新聞老屈佢。
香港浸會大學前身係香港浸會書院，響1956年成立，首任校長係林子豐博士，1972年改叫香港浸會學院。學院響創辦初期只開設咗中國語文系、英國語文系、社會學系、數理學系、土木工程學系同工商管理學系嘅文憑課程。
喺1970年代嘅爭取中文成為法定語文運動、反貪污捉葛柏、文憑教師薪酬運動、金禧事件、保釣運動、艇戶事件等，多數由新興嘅民間團體領導。熾熱嘅社會運動風潮，因此聚集咗一批關注社會嘅人士，為1980年代泛民主派嘅興起奠定基礎。
踏入1980年代，中華人民共和國同英國開始就香港前途問題展開討論，民間嘅論政團體亦好似雨後春筍咁發展起嚟，例如早喺1973年司徒華創立嘅教協，楊森、張炳良等人喺1983年創立嘅匯點，陳偉業、李永達、馮檢基喺1986年成立嘅民協，何俊仁所屬嘅太平山學會等，發表民主回歸嘅訴求同埋參與殖民地政府因應《中英聯合聲明》而發展嘅英式代議民主，參與第1屆香港立法局選舉。
1984年，《中英聯合聲明》簽訂，數以千計嘅市民出席開始喺高山劇場搞嘅「高山大會」，討論《香港基本法》嘅起草同埋未來政制問題，並且要求殖民地政府喺1988年第2屆香港立法局選舉入面舉行直選，重收集到22萬嘅簽名向政府施壓，但係建議最後畀港督衛奕信否決。
1986年，由百幾個社運、壓力團體阿頭發表「一九零人政制方案」，支持普選香港行政長官同埋1997年至少有半數立法局議席由直選產生。11個民間團體亦以呢樣嘢為基礎喺10月27號組成咗民主政制促進聯委會，由司徒華同埋李柱銘兩位基本法草委領導，泛民主派略見雛型。
1989年4月15號，支持改革嘅中共中央總書記胡耀邦瓜老襯，北京同埋各大城市捲起學潮，泛民主派亦都熱心力撐學運，並且呼籲香港市民上街。5月，四五行動等團體同埋香港專上學聯分別响天星碼頭同埋新華社香港分社進行絕食同埋靜坐，聲援北京學生。
5月21號，100萬人上街遊行，支聯會成立，由司徒華做阿頭。5月27號，香港演藝界响跑馬地馬場舉行咗連續12粒鐘嘅「民主歌聲獻中華」演唱會，籌得1,200萬港幣支援北京學運。5月28號，香港共有150萬人參加響應北京號召而搞嘅「五二八大遊行」。
6月4號清晨，解放軍同埋武警部隊進行六四清場，香港市民喺電視前面得知噩耗，全城悲憤。喺街上，唔少人嘅手臂都綁上黑絲帶以悼念死難者，並且發起多次示威聲討中共政權。支聯會原本計劃於6月7號搞三罷，但係由於前一日出現碧街事變，所以最後取消三罷。
由1998年第1屆香港立法會選舉到2016年第6屆香港立法會選舉，泛民主派每屆至少攞到20席，當中以2016年嘅29席為史上最多。但到咗2020年，泛民主派為咗抗議港府DQ郭榮鏗、郭家麒、楊岳橋、梁繼昌嘅立法會議員資格，引發咗香港泛民主派立法會議員辭職潮，至此，泛民主派喺香港立法會嘅議席清零。
「學民」一字來自學生身份，而學生亦帶有香港公民嘅身份，因此必須履行公民義務，積極參與公共社會事務。「思潮」一字係來自五四運動，當年學生摒棄中國舊有傳統思想，追求德先生同賽先生，渴望民主、思想同言論自由。
香港政府喺2011年中旬提出會喺中、小學設立德育及國民教育科，向公衆發佈諮詢文件。2011年5月29號，來自匯基書院嘅黃之鋒同林朗彥同學認為國民教育管制學生思想、浪費上課時間、浪費公帑，決定正式成立「學民思潮」，並由兩人擔任召集人。
2012年3月，學民思潮以「改變始於足下」為口號，透過示威、遊行、記者招待會同街站等一連串社會行動，要求政府撤回德育及國民教育科。同時，組織名字簡化為「學民思潮」，以表示除反對德育及國民教育科外，亦會廣泛關心社會議題。
學民思潮嘅召集人一職起初由黃、林兩人共同擔任，後曾任「九十後動員」召集人之一嘅鍾曉晴加入並成為召集人之一，林之後辭去召集人一職並退居幕後，減少發言，負責更多文宣同構思各類型嘅活動，召集人剩返黃、鍾二人。
學民思潮除咗喺網頁、社交網站等網上空間發聲外，亦組織多次社會運動去逼使政府撤回國民教育科，當中包括於2012年7月1號起，連續6日向教育局局長吳克儉示威，要求撤回德育及國民教育科。由於學民思潮喺要求撤回國民教育科嘅立場上同教協相近，就同家長組織國民教育家長關注組同教師組織香港教育專業人員協會組成民間反對國民教育科大聯盟，合辦同年7月29號嘅「全民行動，反對洗腦，7月29號，萬人大遊行」、9月1號「良心話事，守護孩子」公民教育開學禮大集會等活動。
因應政府仍然堅持唔撤回德育及國民教育科，學民思潮隨後發起「全民行動，十區街站，收集簽名」聯署行動，獲得國民教育家長關注組同另一學生組織大專行動嘅支持同協。學民思潮喺8月末更宣佈把行動升級，發起「埋單計數，撤回課程，佔領政總」嘅升級行動，更有3名學生絕食56個鐘。
德育及國民教育科係一個香港特別行政區政府曾經建議強制開展嘅科目，於2012年9月新學年開展課程，稱為三年開展期，所有小一至中六學生都要讀。喺數以十萬計嘅香港人連續喺政府總部外嘅廣場示威同絕食抗議下，政府取消咗三年關展嘅期限，而學校亦可以自行決定係咪關展科目，但係政府始終唔肯撤回科目。
政府聲稱呢個學科旨在「透過提供持續及有系統嘅學習經歷，培育學生正面嘅價值觀同態度，幫助佢哋養成良好品德同國民質素，從而豐富生命內涵，確立個人喺家庭、社群、國家同世界範疇嘅身份認同。」但係反對嘅人認為呢一個科目係用嚟政治洗腦嘅，因此一定要完全撤回。
喺2012年9月8號前，教育局曾經計劃將佢列為必修科，喺2012年9月新學年開展課程，稱為「三年開展期」，香港行政長官梁振英重話，學校可以決定喺今年、下年或者後年推行，畀反對人士話係「先推行後檢討」。
1984年簽訂《中英聯合聲明》後，香港政府喺1985年推行《公民教育指引》，強調以滲透形式推行公民教育。殖民地政府於1995年成立公民教育工作小組，屬下嘅課程發展議會更喺翌年發表新嘅《學校公民教育指引》，除咗加入民主、自由、平等、 人權同法治等政治元素外，更強調以批判思考及解決問題嘅技能來認識社會、民族國家和世界，祈望可以作出合理嘅判斷。
2007年7月，中共中央總書記兼中國國家主席胡錦濤到訪香港並發表講話，強調「要重視對青少年進行國民教育」。喺之後嘅3年內，時任特首曾蔭權都喺《施政報告》中提出要加強國民教育。2010年，曾蔭權喺施政報告中明確提出設立獨立嘅「德育及國民教育科」，而德育及國民教育專責委員會亦告成立，主席係李焯芬。
同時重視培養學生獨立思考及自主能力，令佢哋明辨是非，能夠作出情理兼備嘅價值判斷，並且建立個人抱負及理想，對家庭、社群、國家同世界作出承擔及貢獻。課程毋設立公開試，但係設有校內評核，同埋公佈全香港平均分俾學校檢討成效，同埋以「國民教育內地學習及交流活動資料庫」記錄學生喺小至中學階段內嘅活動，教育局可能會將上述資料轉交畀學生將來升學或轉讀嘅學校。
2011年5月5日，政府推出「德育及國民教育科課程指引諮詢稿」，建議將此科列為必修科。 5月5日至5月23日期間，政府舉行8場課程諮詢會並邀請中小學校參與。至今教育局仍未按《公開資料守則》公開諮詢期收集嘅1,000份公眾意見書內容。
2012年4月30日，教育局局長孫明揚接納課程發展議會及其轄下「德育及國民教育專責委員會」所修訂嘅「德育及國民教育科課程指引」。該專責委員會主席為明德學院署理校長李焯芬教授。佢表示有關修訂乃經過委員會於2011年5月至8月進行為期四個月嘅諮詢，從不同途徑收集社會各界對於「德育及國民教育科」課程嘅約1000份意見，經研究和商議後作出。
2012年7月30日梁振英表示，為咗釋除社會部分人士對德育及國民教育科會否出現洗腦嘅疑慮，決定督促教育局把有關德育及國民教育科里面當代國情部分嘅參考教材上載到教育局網頁，接受大家嘅監督，希望家長和教育界喺見倒教材後，能夠明白政府絕對沒有所謂洗腦嘅意圖。
2012年8月3日，政務司司長林鄭月娥宣布教育局將成立開展德育及國民教育科委員會，邀請各界代表加入，共同監察「國民教育」嘅推行。 8月22日，政府公佈成員名單，主席由行政會議成員胡紅玉出任，副主席係課程發展議會德育及國民教育專責委員會主席李焯芬。
梁振英重申，政府並非要強推德育及國民教育科，相信向公眾清楚解釋後，就可釋除市民疑慮。 「我哋唔係強推，我哋從來沒有想過要怎樣去'洗腦'，因為教材係學校訂嘅，特區政府準備做一個參考性嘅教材，但唔係強迫學校用嘅。
2012年8月底，有報導聲稱教育局向全港65間官校發出「限閱文件」，命令校長記錄官校教師對國教科嘅取態和表現，向局方匯報後記錄在案。文中只提到有接觸過文件嘅人仕講述文件中有寫「倘有教師罷教」、「拒絕德育及國民教育科工作」等情況，教育局將「視乎個案嘅實際情況考慮如何處理」 ，但未有引用文件內聲稱命令記錄取態和表現嘅文字和句子。
教育局相信協會所指嘅「限閱文件」係教育局向官校提供嘅指引，為官校推行科目可能遇到嘅問題提供協助，包括為一旦發生教師罷教嘅情況，未雨綢繆。 並未有證據指出教局有命令校長作出記錄取態和表現嘅行為，該報導亦無明確指出消息來源是否可信。
2012年9月5日，為響應社會對「德育及國民教育科」嘅擔心，及全面瞭解社會不同聲音，特首梁振英昨日呼籲反對者及各界人士，一起加入討論，實事求係，詳談佢哋對該科嘅意見及顧慮。對反對者提出要撤回該科，佢強調，喺撤回與不撤回之間，有很大討論空間。
2012年9月9日凌晨，民間反對國民教育科大聯盟宣佈結束喺政府總部嘅集會，唔少人認為大聯盟結束集會嘅決定倉卒。喺梁振英作出假讓步嘅情況下，學民思潮指佔領政總行動雖結束，但仍會繼續抗爭，要求政府撤回國教科。
2012年9月10日，政府宣布抽起國民教育課程指引中「當代國情」嘅部分。教育局局長要求課程發展議會盡速討論及檢視課程指引中引起爭議嘅部分，包括社會上對「情感層面」評估方向嘅關注，課程規劃方向嘅意見，以及如果學校決定不獨立成科，是否可將內容加入中國歷史等科目互相配合等。
2012年9月11日，行政長官梁振英表示，有啲人就德育及國民教育科表達嘅意見，係基於過時嘅教學指引。佢希望反對者能夠參考政府宜家嘅文件。梁振英強調，政府至今並無發過任何教材，喺坊間嘅所有教材都與政府無關。
2012年9月20日，出版《中國模式國情專題教學手冊》嘅國民教育服務中心，因不獲教育局續約而會關閉，須於本月30日前遷出青衣嘅所在地。香港《蘋果日報》形容此地為「洗腦基地」。其「姊妹機構」國民教育中心亦同被終止合約，但會再招標。
有評論人士認為，由於德育及國民教育科嘅評核準則，顯示此科著重民族主義情感灌輸，要求培育學生對中華人民共和國嘅「自豪感」，加上政府面對反對仍然堅持開展，部分香港市民、家長、教師、文化人同泛民主派議員認為國民教育係一種政治洗腦工具。
2012年7月29日，學民思潮、國民教育家長關注組及教協等團體發動「全民行動，反對洗腦，729萬人大遊行」 ，以迫使香港政府撤回國民教育。主辦者稱 共有逾9萬人參與遊行，警方則估計高峰期有3.2萬人。
2012年9月1日，約4萬人迫滿政府總部參加反對國民教育科嘉年華及音樂會，樂隊Rubber Band、歌手黃家強及黃耀明等輪流上台表演，向國民教育科說不。第一波絕食後，10名家長，退休教師宣佈接力絕食。
2012年9月7日晚，大批市民穿黑衣到政府總部集會，反對國民教育科。藝人森美、小儀及朱薰等上台演說，支持反國教人仕。大會稱有超過12萬人參加集會，而警方估計最高峰時有36,000多人。其中63歲退休教師韓連山絕食超過140小時。
香港家庭教育學院於2011年7月初就德育及國民教育科進行訪問，在受訪嘅522名中小學生家長中，近8成認為科目內容範疇太大，超過一半指子女會對增設此科目感到不滿，有72%家長認為此科係單純或包含政治任務。
政府教育人員職工會於2012年9月12日發出新聞稿，對於政府以「辦學團體及學校自行以專業判斷決定」模式推行，職工會認為不能排除出現類似日本教育部將「侵華」表述為「進入」之類嘅荒謬演繹，認為「各自表述」仍需符合「普世價值」。
據國民教育家長關注組在2012年8月底進行嘅一項調查顯示，該關注組接觸到嘅354所小學中，8所表明將在2012年9月推行德育及國民教育科，77所堅持未來三年不會開展，137所首年不推行，40所持觀望態度，未確定推行與否，另有92所不作回复或拒絕回复。
如果政府撤回德育及國民教育科，那等於係政府禁止學校開設它可能想開設嘅科目，這個做法有違香港自由和多元社會嘅特質。宜家嘅情況係，國教科開展與否、何時開展、以及開展時所用教材與內容等問題，全部都由學校自己決定。
森美、小儀、朱薰、林夕 、容祖兒、張敬軒、杜汶澤、黃秋生、何韻詩、古巨基、陳慧琳、鄧紫棋、岑建勳、鄭欣宜、林憶蓮、李嘉欣、黃偉文、周潤發、黃子華、黃貫中、黃耀明、吳鎮宇、張達明、彭浩翔、杜琪峰、田蕊妮及歐錦棠
2012年9月8日，香港豪華飲食集團執行董事陳嘉華，以個人名義，中午起在中環遮打花園絕食，支持國民教育，佢計劃絕食36小時，直至明日午夜12時。有市民向佢送上花籃及水，以示支持。陳嘉華說絕食係要表達支持政府及國民教育，佢看完課程指引後認為並無洗腦成份，希望反對人士，加入開展德育及國民教育科委員會，理性溝通，不要一口反對。
雨遮革命，亦叫遮打革命、雨傘革命，或者叫雨遮運動、雨傘運動，係香港2014年一場公民抗命運動，由9月26號開始，市民陸續自發佔據金鐘、旺角、銅鑼灣等等嘅主要商業區靜坐同示威，高峰期有超過廿萬人參加，最主要目標係要求中國全國人民代表大會常務委員會收返佢對2017年香港行政長官選舉嘅框架限制，佔領活動一直去到12月15號先至完，總共79日。
呢場活動畀世界各地主要傳媒廣泛報道，皆因佢哋留意到集會參加人士用雨遮擋住警方胡椒噴霧，所以就將佢形容做「雨遮革命」。亦有人翻譯做「遮打革命」，啱啱好呼應中環遮打道，同時「遮」就係代表雨遮，而「打」就係代表用香港政府做打擊目標。
另一方面，9月22號開始，學聯帶頭搞罷課，一大班學生亦響添馬艦政府總部出面集會。26號晚，百幾個學生突破防線入咗政總東翼前地，到27號警方一度清場，重拉咗幾個核心人物，搞到越嚟越多人走去政府總部聲援。
10月2號接近半夜，行政長官梁振英話會派政務司司長林鄭月娥安排同學聯代表傾政改。但3號當日，一大班反佔中人士到旺角、尖沙嘴、銅鑼灣嘅集會地方搗亂同傷人，當中旺角引起嘅衝突最大，好多人傷咗，而尖沙嘴更因為集會人士太少而完全失守，挨晚廣東道恢復正常通車。
10月13號朝早，警方用收返政府公物做理由，清除金鐘西面嘅路障，集會人士無乜點反抗，昃臣道同部份遮打道路段都通返車。14號警方再用同一理由清理成條金鐘道同埋怡和街西行線，好多條巴士線行返。當晚有示威者一度成功佔領龍和道，但後尾都畀警方喺15號凌晨大舉增援重奪返。
另外，嗰時畀警方拉嘅其中一位示威者公民黨成員曾健超，涉嫌從高處向差佬倒不明液體，畀七個差佬拉埋一邊拳打腳踢，無綫電視新聞影到成個過程而斷正。因為無綫新聞播條片時一度畀公司高層剪走晒話班差人拳打腳踢嘅旁白，引起輿論關注，甚至連新聞部自己友都唔妥呢種做法，有幾十個職工聯署表達唔滿意公司高層做法。
10月17號清晨，警方大規模動員清除旺角嘅路障，集會人士無乜點反抗下，旺角大部分路段都通返車。嗰晚警方移後防線。警務處前助理處長黃敦義相信警方考慮人太多，唔適合驅散，為咗避免傷亡，唯有俾佢哋喺彌敦道聚集。
香港、澳門同台灣等地，政治立場偏向支持中華人民共和國政府或者中國共產黨叫做「親中派」，以前多叫做「左仔」。如果指傳媒即係「親中媒體」，如果係由有關政府、政黨進行新聞操控，專稱「中共黨媒」同埋「中國官媒」，例如人民日報、新華社、央視等集團嘅資訊產物。
海外地區「知華人士」或對中華人民共和國友好之人同黨，又叫做親華派。不過，呢啲海外親中聲音，有時亦會引來當地人或者一啲支持民主自由價值批評。其中新加坡部分官員同機構嘅親中立場，就引起一啲香港同台灣人嘅批評。
2017年9月27號，嶺南大學學生會發起「嶺南人聲討敗類校董」行動，有40名學生由康樂樓地下遊行到黃氏行政大樓，要求校董會DQ何君堯校董資格。10月3號，嶺南大學學生發起「佔嶺行動」，由天幕廣場紮營抗議到10月6號，要求何同校方公開辯論。
2017年9月22號，英國人Richard Scotford上網公開一封英國律師監管局回應市民投訴何君堯信件，指翻查律師名冊後，冇何君堯資料。但《香港01》引述英國律師會職員稱，何有1997年註冊，冇執業登記。
何君堯一直都會上facebook做網絡打手。作為藍絲帶運動主要支持者，佢成日同網民發生罵戰，平時就發文批評政敵，包括有港獨主義者、黃絲帶人士。因此，佢有好多出位言論都成日見報，有好多都係出自佢個專頁。
喺2019年7月嘅元朗恐襲，何君堯被人話佢同疑似暴徒接觸，又公開讚揚暴徒，指佢有份參與策劃襲擊。事後，一批皇仁書院老師、學生同舊生發起聯署，強烈讉責何君堯「與暴力為伍」，有辱校譽，呼籲立法會彈劾佢，又鼓勵舊生去信香港律師會投訴何君堯。
2019年11月9號，何君堯接受中共黨媒《環球時報》專訪時講過，香港政府應該建立準軍事化民兵部隊。「民團」可吸納踞喀兵或前大陸武警，經香港警察考核後登記，防止反政府人士混入。民團可持槍，保護社區、企業和大廈，受「保護」組織或人士可以出錢請。
何君堯本身一直對香港LGBT權益問題持敵視態度。喺2021年7月，佢就曾經話ViuTV劇集《大叔的愛》違反國安法，結果被香港同志權益組織大愛同盟嘅總幹事梁兆輝猛烈批評同埋網民嘅嘲諷，甚至話佢自行「誤釋國安法，製造社會恐慌，破壞國家安全」，或者質疑佢自己先係同性戀但係怕比人知先至扮激進反同。
喺2022年初，有啲國家基於經濟考慮同埋變種病毒變弱，就武漢肺炎疫情問題考慮推行與病毒共存嘅做法，而喺香港民間亦有討論。雖然係公共衞生議題又得到一定民意支持，但何君堯就話，就算呢啲討論都係違反《港版國安法》，結果引起部分親民主派人士批評，例如台灣香港協會理事長桑普就因此大鬧何君堯係垃圾，就連香港政府都話，呢啲純意見討論唔涉及違法。
香港電視娛樂於2015年10月20號喺PMQ元創方舉行品牌發佈會，宣佈以「ViuTV」為首條免費電視頻道嘅名，其中「V」代表「View」同「Video」，「i」同「u」代表「我同你」，象徵ViuTV嘅核心就係人。
香港電視娛樂根據獲發免費電視牌照時嘅承諾，要喺2016年3月31號或之前提供一條每日24小時綜合粵語頻道。但由於香港電視娛樂所獲分配嘅數碼地面電視廣播頻譜要喺2016年4月2號先至用得，因此ViuTV於喺2016年3月31號開始透過now TV試播，之後至能夠喺2016年4月2號開始透過香港數碼地面電視廣播。
試播期過後，ViuTV喺2016年4月6號朝早6點正式啟播，同日下晝3點搞咗個「ViuTV 免費電視99台啟播禮」。2016年4月8號開始，網絡直播限制咗凈係畀香港IP睇，其它地方嘅IP會出現「GEO_CHECK ERROR」嘅字樣。
ViuTV出鏡嘅大部份藝人都係簽部頭合約，即係一份約拍一個節目，開台初期只係得少數出身now TV嘅藝人屬簽長約嘅合約藝員，而MIRROR同ERROR嘅音樂作品及演唱會係由「大國文化藝人管理有限公司」做經理人，之後ViuTV亦透過選秀比賽同其他途徑去吸納合約藝員。
其後ViuTV開拍咗續集《跟住矛盾去旅行2》，包括有「王丹 vs 馮敬恩」、「梁天琦 vs 侯志強」、「袁彌明 vs 鄭家純」嘅集數，原訂2016年底播。不過「王丹 vs 馮敬恩」一集入面，工作人員安排佢哋去咗個記者活動，之後引起電視台高層留意，覺得佢哋借節目去宣揚「香港獨立」，所以發聲明唔會播佢哋段片，而王丹就反駁話所有活動都係由電視台安排，最後總經理魯庭暉對誤指佢哋擅自安排活動致歉，不過就無話收返抽起唔播嘅決定，最後索性成輯抽起嗮。
第6屆香港立法會第1次補選又叫做2018年3月香港立法會補選，響2018年3月11號舉行，以填補喺香港高等法院裁定由2016年10月12號開始喪失立法會議員就任資格嘅羅冠聰、游蕙禎、梁頌恆同姚松炎分別喺三個地區直選即係香港島選區、九龍西選區同新界東選區嘅民選議席同建築、測量、都市規劃及園境界功能界別議席空缺。
2017年9月14號，選舉管理委員會計劃2018年3月11號就四個立法會議席空缺舉行補選，當日要補選填返四個立法會議席空缺，包括香港島、九龍西同新界東三個地區議席，同埋建築、測量、都市規劃及園境界功能界別嘅一個議席。
2017年12月1號，政府刊憲公布2018年3月11號舉行立法會補選，填補三個地區直選同一個功能組別議席，提名期由2018年1月16號展開，為期兩個禮拜。選舉管理委員會話，響立法會秘書宣布議席出現空缺之後，選管會已經按照相關法例做出補選安排，響考慮相關因素之後訂響2018年3月11號舉行補選。
參選人入面，港島區周庭同新界東劉頴匡、陳國強都畀選舉主任取消資格，理由係選舉主任覺得佢哋唔係真心同真誠擁護《香港基本法》同效忠香港特區政府。皆因周庭從來都無話過支持港獨，被取消參選資格純粹只係因為佢嘅政治聯繫香港眾志話過要「民主自決」，所以引起好大爭議，甚至引起外國關注。
民協深水埗區議員楊彧喺選舉後嘅2019年3月15號，喺Facebook上載一段錄音，錄音中人呼籲居民喺311立法會補選投畀鄭泳舜，之後可以向民建聯攞福袋。鄭泳舜回應時聲稱喺整個過程入面，自己同競選團隊都遵守選舉法例。
2019年10月，廉政公署落案起訴親中團體九龍社團聯會屬會「海麗之友社」兩個義工鄧奕梅同王維霞，同埋兩個海麗邨居民，指佢哋涉嫌喺呢場補選入面違反《選舉條例》。呢兩名義工涉嫌向居民派「福袋」，誘使居民投票畀民建聯，其後兩名海麗邨居民同意，結果四人一齊被告。
事件隨即引來公眾極大反彈，除咗明哥喺娛樂圈嘅好友例如葉德嫻同何韻詩等聲援之外，泛民主派人士亦批評事件，例如傳媒人曾志豪就形容呢啲係政權無極限嘅清算。而台灣民進黨亦批評香港政府搞紅色恐怖，呼籲國際社會持續關注香港動態給予最大聲援。
選舉候選人搵藝人上造勢活動唱歌並唔係新鮮事。例如親中派梁美芬曾經喺2015年區議會選舉入面搵咗醫生李家仁歌唱改詞版《小明上廣州》去支持佢。另外喺2007年香港特首選舉入面，黎明亦有上台同曾蔭權合唱《奮鬥》一曲。
《香港國家安全法》，全名《中華人民共和國香港特別行政區維護國家安全法》，官方簡稱「港區國安法」，坊間又叫做「香港國安法」、「港版國安法」，係指全國人大常委會為香港制訂有關國家安全嘅法案，過程中未諮詢過大部分香港市民，連泛民主派、香港本土派、修憲派所有人都惹嚟爭議。
2020年5月，第十三屆全國人大第三次會議通過咗《全國人民代表大會關於建立健全香港特別行政區維護國家安全的法律制度和執行機制的決定》，內容總共有七點。呢一個條例同俗稱「二十三條」嘅《香港特別行政區基本法》第二十三條 唔同。
爾條法例會授權全國人大常委會制定法律，之後會列入《香港特別行政區基本法》附件三，由香港政府喺當地公布實施。呢一個決定亦都授權咗中央人民政府維護國家安全嘅機關，根據需要，喺香港設立機構，依法履行維護國家安全嘅職責。
但呢個決定，亦引起咗香港民意同國際社會嘅普遍反對，泛民主派嘅評論普遍認爲「一國兩制」正式玩完，引申嘅事件，包括泛民主派47人案，同埋蘋果日報同壹週刊停刊事件等，亦有唔少引起全球關注，包括唐英傑案、銅鑼灣刺警案、羊村繪本案等等。
2019年，香港修例風波爆發，香港連續好多個月有大規模示威、抗爭活動，反對行政長官林鄭月娥提出嘅《逃犯條例修訂草案》。呢條逃犯條例咁多人反對，係因為草案畀行政長官有絕對權力，決定可以移交任何嫌疑犯去外地審判，拆走中國大陸同香港法制之間嘅防火牆，所以坊間又叫「送中條例」，寓意「送終」。
習近平政府認為，香港咁多年都立唔成國家安全相關法律，俾反對中國共產黨統治嘅「境外敵對勢力」有生存空間，要「堵塞漏洞」。於是，2020年5月，第十三屆全國人大第三次會議開會，提出直接動用《基本法》附件三入面人大可以直接令「全國性法律」喺香港生效嘅預留權力，兜過香港立法會訂立《香港國家安全法》。
2020年6月，人大常委開始草擬《香港國安法》條文，過程完全機密，香港政府冇份參與。6月30號朝早，十三屆全國人大常委會第二十次會議第二次全體會議以162票全票通過草案，並且即晚11點實施。法案生效之後，香港特別行政區政府先至刊憲公佈條文。
港區國安法生效之後，泛民主派嘅評論普遍認爲「一國兩制」正式玩完。經常評論香港憲制議題嘅法律學者張達明話，國安法條文重差過佢想像中最差嘅可能，因為呢條法例有全世界治外法權，所有罪名嘅最高刑罰都可以係終身監禁，解釋權又喺人大常委而唔喺香港嘅法庭，佢諷刺噉警惕「全世界80億人都要熟讀國安法」。
中華民國大陸委員會主委陳明通，喺7月1號出席「台港服務交流辦公室」嘅揭牌典禮，接受媒體聯訪時話，港版國安法係「天朝帝國對世界的子民發出的律令」，批評中共要管全世界嘅人。陳明通引呢部法嘅29條第五項內容做例，話啲民眾若透過各種「非法方式」，引發港人對中共中央政府、香港政府嘅憎恨並可能造成嚴重後果，就可能獲刑。
美國國務卿蓬佩奧喺7月1號嘅記招度，表示咗美國對香港所有人嘅安全深切關注，並話《港版國安法》第 38 條據稱適用於香港境外所犯嘅罪行，亦可能涵蓋美國人，形容係令人冇法接受，係對所有國家嘅冒犯。7月14號，美國正式落實推行《香港自治法案》，授權美國政府可以制裁任何破壞香港自治嘅人，到8月7號財政部就公佈咗制裁11名損害香港自治嘅中港官員名單，包括香港行政長官林鄭月娥。
英國首相約翰遜同外相藍韜文指，中華人民共和國政府兜過香港立法會訂立國安法，擺明違反《中英聯合聲明》。英國政府同國會提案，如果港版國安法生效，英國就會開新簽證系統，俾所有攞住BNO身份嘅香港人移民英國。
7月6號，香港政府公佈指引，訂明警察懷疑有人違反國家安全法嘅話，可以自行批准搜查令入人哋屋企搜查、解鎖電子儀器、或者偷聽，亦可以要求作者、網站、同互聯網服務供應商剷走警察認爲違法嘅內容，並且有權要求外地組織提供資訊。
香港政府動用國安法權力宣佈「光復香港時代革命」口號犯法之後，香港網上輿論出現咗大量諧音抗議口號變種，當中攞數字嘅聲調對應敏感詞嘅口號特別多。其中，《願榮光歸香港》嘅全數字版， 最後一句用「5201314」做「我願榮光歸香港」諧音特別矚目，因爲雙關「5201314」喺普通話裏面嘅諧音意思。
有記者喺7月1號影到一個少女圍觀警方封鎖線嘅時候舉起一張白紙，報導廣泛流傳。白紙象徵測試執法者嘅規矩，究竟係咪乜都冇講都可以犯罪。舉白紙行動引起好多人仿效，7月6號香港就有幾個地方有市民自發喺商場舉白紙示威，抗議香港言論自由消失。
因應國安法執行細節公佈，Facebook、Telegram、Google 都表示會停止回應香港執法機構問佢哋攞用戶資料嘅要求。而以加密保安做賣點嘅通訊軟件 Signal 就講明，佢哋根本冇貯藏用戶資料，所以冇資料可以提供俾政府。
2021年6月，香港警察用《香港國安法》嘅名義，連理據同法庭嘅頒令都無，拉咗壹傳媒幾個高層，又凍結壹傳媒嘅銀行戶口，最後搞到蘋果日報同壹週刊停刊。事件除咗引起好多香港人同國際社會關注香港新聞自由被政府嚴重破壞。
2021年5月，香港政府推出《2021年公職條例》，要求區議員都要宣誓擁護《香港基本法》同效忠中華人民共和國香港特別行政區，配合返《國安法》對香港公職人員嘅宣誓要求。同年6月開始，政府係噉向傳媒放風，話會唔畀一啲民主派區議員宣誓，取消佢哋議員資格，兼且追討薪津，但宣誓前自行辭職嘅就唔追究。
自香港逃犯條例爭議起，中文維基百科嘅中港兩地用戶就有唔少衝突，其中一位網名叫Walter Grassroot嘅中國用戶，甚至提議將香港用戶組都向國安署舉報，令維基百科官方當時立即緊急召開會議，並提供指引避免人肉搜尋。
除咗有啲大專院校喺課程入面加入《國安法》嘅要求，亦因為點樣為之觸犯國安法嘅定義唔清晰，有一啲大學講師覺得學術自由受到影響，甚至傳出有學生單單因為不滿老師畀分，走去國安熱線舉報老師。有啲老師亦私下表示感到被遺棄「悲傷」或者「失望」都唔足以形容氣氛。
有啲觀點認為《國安法》出現被濫用嘅情況，其中親中派立法會議員葉劉淑儀喺2023年7月就話，有官員對國安罪行未掌握得好，令市民出現不必要嘅擔心。另一立法會議員江玉歡就質疑係咪要每時每刻都要提及國安法，提醒政府唔好矯枉過正。
反逃犯條例修訂運動，簡稱反修例運動，支持者又叫反送中運動，個別傳媒叫香港修例風波、逆權運動、抗暴之戰、黑色暴亂、己亥事變、香港憲法保衛戰或香港護法運動，係香港2019年3月15號開始、6月9號大規模爆發嘅一連串反對逃犯條例修訂草案嘅社會運動，形式包括和平嘅遊行同集會，之後亦有出現激進嘅圍堵同衝擊行動。
雖則香港政府自6月中已經停止咗修例工作，但要到9月初先至宣佈正式撤回修訂，加上未能滿足運動入面提出嘅其餘訴求，呢場運動未有好快完結。隨住2020年頭香港爆發疫情，同埋6月底政府推行由全國人大通過嘅《香港國家安全法》，反修例相關嘅示威同抗爭活動就被壓制咗落嚟。
呢場運動源自2018年香港女子臺灣遇害案嘅疑兇陳同佳喺現有制度下唔可以引渡返臺灣受審，香港政府就喺2019年2月提出逃犯條例修訂草案，畀香港將疑犯引渡到任何未同香港有引渡協議嘅地方，包括中華人民共和國、澳門、台灣等地。
香港眾志喺3月15號搞嘅靜坐，係頭一個反修例嘅示威活動，之後社會各界亦以唔同方式表達反修例嘅訴求，但政府一路都企硬，聲稱修例係要「填補法律缺陷」，堅持安排喺立法會夏季休會前完成審議，結果引起更大規模嘅示威活動，6月9號民陣搞嘅反送中大遊行號稱有過百萬人參加，當局依然無動於衷，結果6月12號嘅示威演化成警民衝突，防暴警察被指使用過量武力，而政府曾一度話呢次衝突係「暴動」，引發更多民怨。
行政長官林鄭月娥喺6月15號宣佈暫緩修訂草案，意圖令局勢降溫，但佢一路拒絕用「撤回」嘅字眼，大多數示威者都唔收貨，令運動規模逐漸擴大，「遍地開花」到香港各區，每個禮拜都有唔同區份搞示威活動，多數都出現激進示威者同警方對峙同嘅衝突情況。
2020年初，由於肺炎疫情嘅關係，反修例運動嘅氣氛曾經緩和咗一段時間，取而代之嘅就係一連串反肺炎診所遊行同零星嘅聚集活動，但係示威者並冇放棄初衷，持續抗爭。同年5月開始，隨住疫情穩定，加埋港府推動《國歌法》本地立法同埋中央人民政府對香港頒布「香港國家安全法」，反修例運動嘅氣氛一度加強返。
8月底，第45屆七大工業國組織會議喺法國舉行。峰會發表聯合聲明，強調G7再次肯定給予香港一國兩制下自治嘅1984年《中英聯合聲明》嘅存在同重要性，敦促中國信守承諾維持香港自治。G7份聯合聲明重呼籲避免暴力。
8月27號，中國外交部發言人耿爽喺例行記者會話，《中英聯合聲明》終極目的係確定中國收回香港，任何國家組織無權假借《中英聯合聲明》干涉香港事務，七國集團首腦會議領導人發表聲明，對香港事務「說三道四、指手畫腳」，中方表示強烈不滿、堅決反對。
Facebook係一個由Meta平台擁有嘅社交網站，由朱克伯格喺2004年2月4號創辦。原先創辦人淨係畀美國哈佛大學學生註冊，不過後來加入嘅大學越嚟越多，而家變成人人都可以註冊一個賬戶。而家，Facebook有多過1億5千萬個活躍用戶。
由於Facebook公司愈做愈大，涉及美國「競爭問題」，同「反競爭行為」法律上，將遭遇嚴格審查。司法機構眾議院主席Jerrold Nadler聲明，開放互聯網為美國帶嚟巨大利益、經濟激增、大規模投資、網上教育等。
Facebook上，關於2019年7月21號元朗「白衣人」無差別襲擊市民事件，Now新聞直播嘅一條約7分鐘新聞片段無故消失。Now TV同Facebook都表示絕無移除，或修改有關直播內容。方保僑話技術上兩邊都講得通，估計上傳出問題，但未知確實原因。
2017年，高登討論區「巴打」分享自己個Facebook俾其他派人士針對性舉報而被封號。之後，被封號人士要向Facebook提供身份証明文件，解封帳號。變相「實名制」被指係Facebook被中國化，有損個人私隱，網絡自由。
準確噉計，「黑警」只係形容唔遵守《香港法例》同《警察通例》嗰部分嘅香港警察，但隨住2019年反修例運動中香港警察似乎大規模而且有組織咁集體犯罪同違規，喺唔少市民心目中，香港警察嘅整體形象一落千丈，佢哋繼而乾脆用「黑警」作對方嘅籠統稱呼。
2014年雨遮革命嗰陣，出現大規模嘅警察濫權，當中最出名嘅係七警案，令香港輿論開始有人用「黑警」嚟稱呼啲濫用暴力，打壓公民權利嘅警察。又有黑社會人士喺警員面前襲擊示威人士，但前線警員扮睇唔到，仲刻意放走打示威者嘅人。
跟住嗰幾年，越來越多電視劇用「黑警」呢個詞語嚟泛指啲衰嘅差人。例如2016年嘅電視劇《無間道》有用「黑警」呢個詞語，指戲入面警察同黑社會派臥底互相滲透，「黑警」名義上係警察但實際上效忠黑社會。其他用「黑警」呢個詞語嘅電視劇包括《潛行狙擊》、《使徒行者》、《EU超時任務》。
警察濫用武力嘅例子包括6月12號金鐘衝突，毆打制服咗嘅示威者、對示威者頭部發射橡膠子彈，又向被困示威者射催淚彈。國際特赦組織報告指警方所用嘅武力係冇必要同過份，違反國際法同國際人權標準。8月31日，發生太子站事件，防暴同速龍小隊警員衝上月台同列車，以警棍無差別捧打車廂裡面嘅乘客。
警察選擇性執法嘅例子，例如喺地鐵站針對後生仔搜身，現場扣留佢哋。幾個月嘅示威運動期間，香港各區都有市民自發設立連儂牆，但經常俾人破壞。即使有市民報稱受襲，警方往往只列作糾紛處理，警員唔會拘捕甚至護送破壞者，有區議員批評警方包庇滋事者，同時又高舉胡椒噴霧恐嚇街坊，縱容個別人士恐嚇市民。
由反修例運動開始，警察執勤嘅時候唔再佩戴委任證，所以識別唔到警員嘅身份。而要求警員跟翻警察通例展示警員編號嘅市民就會俾警察誣告「阻差辦公」。特首林鄭月娥、保安局局長李家超、警務處處長鄧炳強俾傳媒問親都左閃右避，一味話市民如果有唔滿意可以用現有嘅投訴機制向警方投訴。
但係投訴警察機制係差人自己查自己，投訴程序長，市民又要冒住俾差人檢控返轉頭嘅風險，之但係同案相關嘅受查人士又唔係必須配合調查，所謂獨立嘅監警會對警隊又冇調查權。英國基爾大學自然科學研究院院長Clifford Stott教授發表獨立專家小組報告，指監警會嘅調查權力同能都唔夠，亦唔符合重視自由與權利社會嘅國際監警察組織標準，建議投訴要由獨立機構深入調查。
香港有好幾間電視台和網上媒體都會將公眾活動，例如示威、遊行、衝突場面直接放到鏡頭直播，喺持續半年以上嘅反修例運動，唔少香港警察嘅暴行被記者嘅直播鏡頭拍低，直接展現喺香港市民以至國際社會眼前。正因為咁，前綫警員越來越針對記者。
警察針對記者嘅行爲令「黑警」稱呼喺輿論越來越普及，影響大嘅衝突包括係6月12號警察對記者掟催淚彈事件，當時一名法國法蘭西24記者喺夏愨道橋上喝啲差人「You shoot the press, motherfuckers」﹙你班射記者嘅仆街﹚，並表示「It's still Hong Kong not China, not yet」﹙呢度係香港，未係中國，仲未係！
9月29號，警察開槍射中印尼籍記者Veby Mega Indah，佢一隻眼中槍永久失明，警察又故意拖延佢追究警察同索償嘅法律程序。又有警察特登截查記者，攞佢哋嘅身份證明文件，然後喺直播鏡頭面前展示，特登違反私隱規例。
隨住「黑警」稱呼普及，有警員開始以「黑記」呢個對應「黑警」嘅代名詞嘲諷記者，質疑記者鏡頭只針對警察。面對警察針對傳媒，警方記者會又唔俾記者自由發問，仲警告會用武力趕啲戴住支持採訪自由標語嘅記者出場，傳媒開始杯葛警方記者會。
有唔少市民懷疑，7月21號發生元朗襲擊事件係警察和黑社會預先策劃嘅一場襲擊。事件前四日，已經有警員喺社交媒體「預告」7月21號將會有大事發生，但警方冇任何預防部署。嗰晚元朗站同附近一帶，市民俾人襲擊嘅時候，警方不單只冇到場處理，差館仲拉閘唔理市民。
最後班差人要喺事發39分鐘之後先至去到元朗站。而當晚深夜時分，有防暴警俾傳媒影到佢地同一班疑似鄉黑人士喺南邊圍行埋，但當時佢地冇拘捕或帶走任何人，元朗警區指揮官游乃強當晚仲話唔見到有人拎住武器，但明明直播畫面睇住一大柞白衫人拎住武器打人。
有唔少警官同黑社會有緊密關係，令公衆更懷疑警黑合作。現任警務處處長鄧炳強2013年離任元朗警區指揮官時，獲鄉黑背景人士喺小桃園酒家設江湖飯宴設宴歡送，其他出席者包括前屏山鄉鄉委會主席綽號「高佬和」曾樹和、鄉事背景民建聯梁志祥。
2020年2月9日，多名警隊高層，包括謝振中總警司﹑郭嘉銓總警司同江永祥高級警司被揭發喺黃埔一間酒家包廂設宴，期間相鄰包廂嘅客人為香港黑社會14K元老「老漢」嘅門生 Peter，令人懷疑雙方同時出現喺同一餐廳並非巧合，而係警方和黑社會預先安排嘅聚餐，引起警黑勾結嘅嫌疑。
公共關係課警司江永祥回應721元朗襲擊事件嗰陣話「係由於一班人帶領示威者到元朗牽引成件事」，企圖為輿論吹風，唔負責任又不斷抹黑受害人，令更多市民對警隊反感，結果搞到警民關係嚴重撕裂。721事件被認為係「全民覺醒」嘅轉捩點，令好多人睇到警黑原來一直合作。
2019年10月13日，中華民國內政部移民署喺互聯網上回應有關於大批香港警察因企圖逃避對佢們濫用暴力嘅制裁而移民臺灣嘅傳聞時，以「香港黑警」來稱呼香港警察，以「將不法和犯罪阻絕於境外」一句否認傳聞。呢個帖文發表只係短短3小時，就已經得到30,000個讚好、4,000幾位網民留言，當中有唔少留言都係「感謝臺灣」。
2020年3月9號，香港警察喺 Facebook專頁發表貼文，祝賀佢地個專頁有30萬個Like，之後有網民呼籲大家「Unlike」。最後香港警察個專頁Like數跌到30萬都冇，仲有人呼籲網民一齊去另一個諷刺差人嘅「香港黑警 Hong Kong Popo」專頁俾Like，呢個專頁喺一日之內得到超過16萬個Like，幾日後仲超過40萬，好快就多Like過香港警察個專頁Like。
2019年9月19日，臨時警務處副處長劉業成發佈香港警察內部信件，話「有人抺黑香港警察為『黑警』」，政黨、議員、宗教、傳媒、教育同社褔界一路向學生散播仇恨政治思想，仲煽動學生參與示威、暴力活動同埋仇警，佢又話傳媒「借新聞自由為藉口，公然做假」，將香港警察抹黑做「黑警」係世上最大嘅「陰謀與謊言」，佢覺得香港警察「被屈」。
2020年3月12號，多個警方代表出席中西區區議會交通同運輸委員會會議。區議員要求佢地出示委任證，但中區警民關係主任倪采欣同在場便衣警員地話要「捍衞香港警察尊嚴」所以唔肯出示委任證，仲批評葉錦龍同民主黨甘乃威針對警察，然後拉隊提早離場。
警方事後仲要出信畀區議會點名投訴呢兩位區議員，話佢地口出惡言以「黑警」侮辱警察。一個星期後，中西區區議會召開大會，警方再派代表出席，甘乃威同葉錦龍先出聲明「反撃」。甘乃威喺聲明講返警暴事件由上年開始一直發生，由7.
21元朗站事件到差人喺將軍澳包圍年輕人要求道歉，認為「黑警」呢個講法公唔公平係有公論，又諷刺警務人員出席會議唔係行使警權係荒謬言論。中區警民關係主任倪采欣聽完聲明想出聲回應，但就俾主席中西區區議會鄭麗琼阻止。